Document ID: 31996R1749

Uredba Komisije (ES) št. 1749/96
z dne 9. septembra 1996
o začetnih izvedbenih ukrepih za Uredbo Sveta (ES) št. 2494/95 o harmoniziranih indeksih cen življenjskih potrebščin
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 2494/95 z dne 23. oktobra 1995 o harmoniziranih indeksih cen življenjskih potrebščin [1] in zlasti členov 4 in 5(3) Uredbe,
ker mora vsaka država članica pripraviti harmonizirani indeks cen življenjskih potrebščin (HICP), začenši z indeksom za januar 1997;
ker člen 3 Uredbe (ES) št. 2494/95 zahteva, da so na področju uporabe HICP blago in storitve, ki so na voljo za nakup na gospodarskem območju države članice za neposredno zadovoljevanje potreb potrošnika;
ker se zajetje obstoječih indeksov cen življenjskih potrebščin, ki jih pripravljajo države članice, obstoječi postopki za vključevanje na novo pomembnega blaga in storitev, postopki prilagoditve cen na spremembe kakovosti spremljanih izdelkov, metode kombiniranja cen za oblikovanje indeksov cen osnovnih agregatov ali metode vzorčenja in postopki za pridobivanje cen med državami članicami tako razlikujejo, da indeksi cen življenjskih potrebščin, ki jih pripravljajo države članice, ne izpolnjujejo zahteve po primerljivosti, potrebne za pripravo HICP;
ker se postopek uporabe predhodnih cen kot nadomestila za tekoče mesečne cene toliko razlikuje od uporabe zbranih cen, da nastali indeksi cen življenjskih potrebščin, ki jih pripravljajo države članice, ne izpolnjujejo zahteve po primerljivosti, potrebne za pripravo HICP;
ker je treba vključiti na novo pomembno blago in storitve v obe vrsti indeksov HICP, v tisto, katere ponderji se letno ažurirajo, in tisto, katere ponderji se ažurirajo manj pogosto;
ker so potrebni izvedbeni ukrepi za zagotavljanje primerljivosti indeksov HICP v skladu s členom 5(3) Uredbe (ES) št. 2494/95;
ker mora v skladu s členom 15 Uredbe (ES) št. 2494/95 Komisija (Eurostat) predložiti Svetu poročilo o zanesljivosti indeksov HICP in o njihovi skladnosti z zahtevo po primerljivosti;
ker so ukrepi, predvideni s to uredbo, v skladu z mnenjem Odbora za statistični program (OSP), ustanovljenega s Sklepom Sveta 89/382/EGS, Euratom [2];
ker je po posvetu z Evropskim monetarnim inštitutom, skladno s členom 5(3) Uredbe (ES) št. 2494/95, le-ta dal pozitivno mnenje,
SPREJELA NASLEDNJO UREDBO:
I. SPLOŠNE DOLOČBE
Člen 1
Cilj
Cilj te uredbe je, da se za pripravo primerljivega harmoniziranega indeksa cen življenjskih potrebščin (HICP), ki ga pripravi vsaka država članica, določijo:
- začetno zajetje blaga in storitev, pa tudi primerljivi postopki za sprotno dopolnjevanje zajetja z vključevanjem na novo pomembnega blaga in storitev,
- minimalni standardi za postopke prilagoditve kakovosti,
- minimalni standardi za uporabljene cene,
- formula za izračunavanje indeksov cen za osnovne agregate.
Cilj je tudi zagotoviti tako vzorčenje cen, da so indeksi HICP dovolj zanesljivi za mednarodne primerjave, in informacije, iz katerih se določijo minimalni standardi za vzorčenje.
Člen 2
Opredelitev pojmov
V tej uredbi:
(a) "začetno zajetje blaga in storitev HICP" pomeni tiste štirimestne kategorije in podkategorije, vsebovane v Prilogi I klasifikacije COICOP/HICP (klasifikacija individualne potrošnje po namenu, prilagojena za potrebe HICP);
(b) "na novo pomembno blago in storitve" pomeni tisto blago in storitve, katerih spremembe cen niso izrecno vključene v HICP neke države članice in za katere ocenjeni izdatki potrošnikov dosežejo vsaj eno tisočinko izdatkov, zajetih z navedenim HICP;
(c) "sprememba kakovosti" nastopi, ko država članica presodi, da je sprememba v specifikaciji med novo vrsto ali modelom blaga ali storitve in blagom ali storitvijo, ki je bila predhodno izbrana za spremljanje cene v HICP in nadomeščena z novo, povzročila znatne razlike v koristnosti za potrošnika. Sprememba kakovosti ne nastopi, kadar gre za obsežno revizijo vzorca HICP;
(d) "prilagoditev kakovosti" je postopek odobritve spremembe kakovosti s povečevanjem ali zmanjševanjem opazovanih tekočih ali referenčnih cen za faktor ali znesek, ki je vrednostno enak navedeni spremembi kakovosti;
(e) "ciljni vzorec" pomeni sklop cen blaga in storitev, ki ga država članica namerava upoštevati pri pripravi HICP od januarja 1997 ali pozneje, zato da izpolni lastne ali katere koli evropske standarde zanesljivosti ali primerljivosti;
(f) "opazovana cena" je cena, ki jo dejansko potrdijo države članice;
(g) "ocenjena cena" je tista, ki nadomesti opazovano ceno in temelji na ustreznem postopku ocenjevanja. Predhodno opazovane cene se ne obravnavajo kot ocenjene cene, razen če jih je mogoče prikazati kot ustrezne ocene;
(h) "nadomestna cena" je opazovana cena za blago ali storitev, ki neposredno nadomesti blago ali storitev, katere cena je bila v ciljnem vzorcu;
(i) "osnovni agregatni indeks" je indeks cen za osnovni agregat, ki vsebuje samo podatke o cenah;
(j) "osnovni agregat" se nanaša na izdatke ali potrošnjo, zajeto z najpodrobnejšo stopnjo stratifikacije HICP in znotraj katere za ponderiranje ni na voljo zanesljivih informacij o izdatkih;
(k) "vzorčenje" se nanaša na vsak postopek pri pripravljanju HICP, kjer se del populacije cen, na katero naletijo potrošniki, uporabi za oceno spremembe cen za neko kategorijo blaga in storitev, zajeto s HICP;
(l) "zanesljivost" se oceni glede na "natančnost", ki se nanaša na razpon vzorčnih napak, in "reprezentativnost", ki se nanaša na odsotnost pristranskosti.
II. UKREPI ZA ZAGOTAVLJANJE PRIMERLJIVOSTI, ZANESLJIVOSTI IN USTREZNOSTI HICP
Člen 3
Začetno zajetje
HICP, ki vključujejo indekse cen in ponderje za vsako kategorijo iz Priloge I, ki predstavlja več kakor eno tisočinko skupnih izdatkov, zajetih z vsemi temi kategorijami, štejejo za primerljive.
Člen 4
Na novo pomembno blago in storitve
Države članice:
(a) si sistematično prizadevajo opredeliti na novo pomembno blago in storitve in
(b) preverjajo pomen blaga in storitev, ki naj bi bili na novo pomembni v drugih državah članicah.
HICP se pripravljajo tako, da se vključijo spremembe cen na novo pomembnega blaga ali storitev, če je bilo za blago ali storitev ocenjeno, da sodi v opredelitev iz člena 2(b). To se opravi v 12 mesecih od njihovega prepoznavanja bodisi s prilagoditvijo ponderjev na ravni ali znotraj ustrezne kategorije po klasifikaciji COICOP/HICP iz Priloge I te uredbe bodisi z izrecno dodelitvijo dela ponderja novi vrsti blaga ali storitve.
Člen 5
Minimalni standardi za postopke prilagoditve kakovosti
1. HICP, za katere so narejene ustrezne prilagoditve kakovosti, štejejo za primerljive. Če se kakovost spremeni, države članice oblikujejo indekse cen z ustreznimi prilagoditvami kakovosti, ki temeljijo na eksplicitnih ocenah vrednosti te spremembe. Če nacionalnih ocen ni, države članice uporabijo ocene, ki temeljijo na informacijah Komisije (Eurostata), če so na voljo in ustrezne.
2. Če ocene niso na voljo, se spremembe cen ocenijo kot razlika med ceno izbranega nadomestka in ceno nadomeščenega izdelka. V nobenem primeru ne bi smela biti sprememba kakovosti ocenjena kot celota razlike v cenah med izdelkoma, razen če je to mogoče utemeljiti kot ustrezno oceno. Če so zamenjave potrebne potem, ko so bili blago in storitve ponujeni po znižanih cenah, bi te zamenjave morale biti izbrane na podlagi njihove medsebojne podobnosti glede koristnosti za potrošnika in ne glede na podobnost v ceni.
Člen 6
Minimalni standardi za cene
1. Države članice pripravljajo HICP z uporabo opazovane cene ciljnega vzorca.
(a) Če ciljni vzorec zahteva mesečno opazovanje, to pa ne uspe, ker izdelka ni na voljo ali iz katerega koli drugega razloga, se lahko ocenjene cene uporabijo za prvi ali drugi mesec, nadomestne cene pa od tretjega meseca.
(b) Če izjemoma ciljni vzorec zahteva manj pogosta opazovanja od mesečnih, se ocenjene cene uporabijo za tiste mesece, kjer opazovane cene niso zahtevane. Ocenjene cene se prav tako lahko uporabijo ob prvi priložnosti, ko ne uspe opazovanje cen. Če opazovanje spodleti drugič zaporedoma, se uporabijo nadomestne cene.
2. Če pri okoliščinah iz tega člena nadomestne cene niso na voljo, se lahko še naprej uporabljajo ocenjene cene pod pogojem, da je obseg njihove uporabe omejen na raven, ki je ustrezna za doseganje primerljivosti.
Člen 7
Indeksi cen za osnovne agregate
HICP se pripravijo bodisi z uporabo dveh formul iz odstavka 1 Priloge II te uredbe bodisi z uporabo alternativne primerljive formule, če se tako izračunani indeks v letnem povprečju sistematično ne razlikuje od indeksa, izračunanega na podlagi katere izmed omenjenih formul, za več kakor eno desetinko odstotne točke.
Člen 8
Minimalni standardi za vzorčenje
HICP, oblikovani iz ciljnih vzorcev, ki imajo v vsaki kategoriji COICOP/HICP ob upoštevanju ponderja kategorije dovolj osnovnih agregatov, da predstavljajo raznovrstnost postavk znotraj kategorije, in zadostno število cen znotraj posameznih osnovnih agregatov, da lahko izražajo spremembe gibanja cen populacije, štejejo za zanesljive in primerljive.
Člen 9
Nadzor kakovosti
Države članice:
(a) zagotovijo Komisiji (Eurostatu) na njeno zahtevo informacije o izdatkih katere koli izključitve iz zajetja, izražene kot delež v skupnih izdatkih, zajetih v HICP, ki zadostujejo, da se ovrednoti usklajenost s to uredbo;
(b) poročajo Komisiji (Eurostatu) o na novo pomembnem blagu in storitvah ter po potrebi o razlogih za nevključitev na novo pomembnega blaga ali storitve, ki zadostujejo za ocenitev skladnosti s to uredbo;
(c) spremljajo nastop sprememb kakovosti in opravljene prilagoditve, ki zadostujejo za skladnost s to uredbo; navedene informacije zagotovijo Komisiji (Eurostatu) na njeno zahtevo;
(d) pripravijo in vzdržujejo jasen prikaz ciljnega vzorca ter preverjanje opazovanih in ocenjenih cen, ki sta zadostna, da se zagotovi skladnost s to uredbo. Navedene informacije zagotovijo Komisiji na njeno zahtevo (Eurostatu), da se oceni in zagotovi skladnost s to uredbo;
(e) kadar se uporabi formula, ki je drugačna od formul iz odstavka 1 Priloge II te uredbe, Komisiji na njeno zahtevo (Eurostatu) zagotovijo informacije o učinkih uporabe alternativne formule za izbrana obdobja in izbrane osnovne agregate, kar zadostuje za ocenitev skladnosti s to uredbo.
(f) zagotovijo Komisiji (Eurostatu) na njeno zahtevo podrobnosti o ciljnih vzorcih, ki zadostujejo za ocenitev skladnosti s to uredbo, in zbirno statistiko reprezentativnosti in natančnosti vzorcev, na podlagi katerih Komisija (Eurostat) pripravi predloge za minimalne standarde vzorčenja, ki se do oktobra 1997 upoštevajo pri reviziji HICP, kakor se zahteva v členu 15 Uredbe (ES) št. 2494/95.
III. KONČNE DOLOČBE
Člen 10
Ta uredba začne veljati dvajseti dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 9. septembra 1996

Labels: 3
2